એક છોકરીની આ વાત છે. તેણે એક પ્રોજેક્ટ પૂરો કરવાનો હતો. એક ટીચરનો તેણે સાથ માગ્યો. ટીચરે તેને બધું સમજાવ્યું. ટીચરે કહ્યું કે, હવે તું તારી રીતે પ્રોજેક્ટ કર. ક્યાંય તફલીક પડે તો મને કહેજે. છોકરીએ કહ્યું, આમ અધવચ્ચે છોડી દો એમ ન ચાલે. ટીચરે બહુ સારી રીતે કહ્યું કે, હું તને અધવચ્ચે એટલે છોડું છું કે બાકીનો રસ્તો તું તારી રીતે કાપ. તારી જાત પર શ્રદ્ધા રાખ. જો તું મારા ઉપર જ આધારિત રહીશ તો ક્યારેય તારા ઉપર નિર્ભર રહી શકીશ નહીં. જરૂર પડે તો હું છું જ ને. મારું કામ મારામાં જે આવડત છે એ તને આપતા રહેવાનું નથી, મારું કામ તારામાં જે આવડત છે એ બહાર લાવવાનું છે. હું તો તને પ્રોજેક્ટ હમણાં પૂરો કરાવી દઈશ, પણ એનાથી તને કંઈ ફાયદો નહીં થાય. પોતાની વ્યક્તિનું કામ માણસને એની નજીક લઈ જવાનું હોય છે. સંબંધોમાં આપણે ભૂલ એ કરીએ છીએ કે એને આપણી નજીક લેવાનો સતત પ્રયાસ કરીએ છીએ.